**GORAN GAŠPARAC**

**vijećnik**

**Amandman br. 01**

na prijedlog o izmjenama i dopunama

Odluke o lokalnim porezima Grada Poreča-Parenzo

**Smanjenje poreza na korištenje javne površine za ugostiteljske terase**

Predlažem da se Članak 2. dopuni na način da se doda st.4. sljedećeg sadržaja:

U članku 20. u podnaslovu "Korištenje javne površine za ugostiteljske terase" mijenja se tabela u st.1, tako da se iznos poreza po m2 dnevno u kn za sve zone umanji za 30%.

Obrazloženje:

Većina turističkih gradova ima niže cijene javnih površina za terase o čemu se u Poreču godinama diskutira pa predlažem da se barem djelomično smanje cijene i omogući našim malim poduzetnicima lakše poslovanje.

Naše male poduzetnike smatramo okosnicom našega turističkog gospodarstva, koji kroz samozapošljavanje i zapošljavanje zapošljavaju najveći broj radnika. Smatram nužnim da s visokim stupnjem osjećaja razmatramo njihove probleme u poslovanju i pomognemo im da budu što uspješniji, da se razvijaju i da od svog poslovanja imaju veće financijske efekte - kako je to npr. kod malih lokalnih poduzetnika u Austriji i Italiji.

Tome treba težiti i u našem Poreču kako bi postigli maksimalno povoljno okruženje za naše male poduzetnike, iznajmljivače i u konačnici svim našim građanima omogućiti da od turizma imaju veće koristi.

Podsjećam da je ovo Gradsko vijeće na svojoj 5. sjednici u listopadu 2017 godine, izmijenilo Odluku o komunalnom doprinosu, kojom je dodatno smanjilo iznos komunalnog doprinosa za 30%, čime je pogodovalo investitorima, odnosno krupnom kapitalu - velikim turističkim poduzećima Plavoj laguni i Valamaru. U obrazloženju odluke gradonačelnik Loris Peršurić, kao predlagatelj, naveo je razlog smanjenja komunalnog doprinosa - provođenje antirecesijskih mjera radi produljenja negativne gospodarske situaciju u RH.

Ako smo radi negativne gospodarske situacije u RH, kroz antirecesijsku mjeru smanjenja komunalnog doprinosa pomogli krupnom kapitalu, onda smatram da iz istog razloga ovo Gradsko vijeće treba kroz antirecesijsku mjeru smanjenja poreza na ugostiteljske terase pomoći i našim malim poduzetnicima. Ako je gospodarska kriza za velike, onda je još veća kriza na male poduzetnike.